Privilégium pre žilinských Slovákov
My, Ľudovít z Božej milosti kráľ Uhorska, Poľska, Dalmácie atď. dávajúc na pamäť
obsahom prítomnej listiny oznamujeme všetkým, ktorých sa to týka, že zo strany
Slovákov, našich mešťanov a hostí zo Žiliny, bola nášmu Majestátu predložená veľká
sťažnosť, že podľa starého zvyku a výsad nášho mesta volaného Žilina, z jednej strany
medzi nimi a z druhej strany medzi našimi mešťanmi a hosťami Nemcami zo spomínanej
Žiliny sa volili za prísažných mešťanov a do (:mestskej:) rady v rovnakom počte (:Nemci
a Slováci:); teraz ale spomenutí Nemci, naši mešťania a hostia zo spomínanej Žiliny sa
zdráhajú pripustiť ich zvolenie (:Slovákov:) za prísažných mešťanov do rady mesta, hoci
to tak vyžaduje starý zvyk a (:udelené:) výsady. Pretože oni (Slováci:) rovnako poctivo a
úplne platili, prispievali a poukazovali všetky dávky a dane, ako aj akékoľvek služby
nám a našim županom, pre nich ustanoveným i tým, ktorí sa v budúcnosti ustanovia, tak
isto ako menovaní Nemci, občania a hostia našej spomínanej Žiliny, preto (:Slováci:)
poprosili náš Majestát, aby sme im primerane pomohli. A pretože Slováci, naši
obyvatelia a hostia v menovanej Žiline, ale aj v tomže kraji sú početnejší ako naši
mešťania a hostia Nemci, neodlišujú sa (:od nich:) pri platení dávok, daní a
(poskytovaní:) služieb a rovnako nám platia ako naši mešťania a hostia Nemci, preto z
týchto dôvodov nám a našim barónom vyplýva, že by sa z našich mešťanov a hostí
Slovákov z jednej strany a z týchže našich mešťanov a hostí Nemcov z druhej strany mali
za prísažných mešťanov a do rady menovaného mesta voliť a pripustiť v rovnakom
počte. Preto po zrelej úvahe s našimi barónmi, aby sa odstránil a úplne vykorenil
podklad všetkých roztržiek a sporov medzi spomínanými našimi mešťanmi a hosťami
Slovákmi z jednej strany a spomínanými našimi mešťanmi a hosťami Nemcami z druhej
strany a všetci mohli žiť v mieri a pokoji, nariaďujeme, aby sa spomedzi menovaných
našich mešťanov a hostí z jednej a našich mešťanov a hostí Nemcov z druhej strany
za prísažných prísediacich volili a ustanovovali vždy osoby v rovnakom počte a aby
menovaní naši mešťania a hostia Slováci sa tak isto ako menovaní naši mešťania a
hostia Nemci stávali členmi rady spomenutého nášho mesta.
Dané v spomínanej Žiline druhého dňa po sviatku svätého Jána pred [Latinskou]
bránou roku Pána 1381.

O dokumente 
Žilinské privilégium kráľa Ľudovíta z 3. mája 1381

Zdroj 
 http://web.archive.org/web/20050122062831/http://kralm.szm.sk/privilegium.pdf

Iné projekty 
 

Dokumenty
Ľudovít I.
1381